מפקד משמרות המהפכה לשעבר איים הערב (ראשון) כי התגובה האירנית לחיסול הגנרל קאסם סולימאני יכלול פגיעות בבסיסים צבאיים - בין היתר גם בחיפה. דבריו של הבכיר האירני מתכתבים עם הריאיון שהעניק היום מטהרן לרשת CNN היועץ האירני הבכיר ביותר למנהיג העליון של אירן, במהלכו הצהיר כי התגובה של ארצו תבוא "בוודאות באופן צבאי", כלומר בדמות תקיפה של יעדים צבאיים ולא אזרחיים.

לעדכונים נוספים ושליחת הסיפורים שלכם - היכנסו לעמוד הפייסבוק של החדשות

הגנרל חוסיין דגאהן, יועצו הצבאי של האיתוללה חמינאי, אמר באותו ריאיון ל-CNN כי התגובה של ארצו תכוון ישירות נגד "מטרות צבאיות" של ארה"ב, ולדבריו - היא תצא מתוך שטחה של אירן ולא תבוצע על-ידי מיליציות שונות שכפופות לרפובליקה האסלאמית. "אנחנו יכולים להגיד לאמריקה, למר טראמפ שנקט בצעד ישיר נגדנו - אנחנו ננקוט בצעד ישיר נגד אמריקה". הוא הוסיף: "הדבר היחיד שיכול לסיים את תקופת המלחמה הזו - שהאמריקנים יקבלו מכה שווה למכה שספגנו".

בדרך לאירן: רבבות המשתתפים בלווייה של סוליאמני | צילום: רויטרס

תומכי המשטר בטהרן מפגינים נגד החיסול | צילום: רויטרס

בתוך כך, גם מזכ"ל החיזבאללה חסן נסראללה התייחס היום לראשונה לחיסול. בריאיון ששודר בערוץ הטלוויזיה "אל-מנאר" הוא אמר שכוחות צבא ארה"ב שמוצבים ברחבי המזרח התיכון - ישלמו "עונש ראוי לרצח". עוד הצהיר שהאחריות לנקמה מוטלת לא רק על כתפי אירן, אלא כל בעלי בריתה של הרפובליקה האסלאמית באזור. עם זאת, הוא קרא במפורש להימנע מפגיעה באזרחים אמריקנים באזור, וזאת מפני שהדבר "ישרת את מטרותיו של טראמפ".

נסראללה שיגר מסר תקיף ישירות לנשיא ארה"ב ואמר: "החיילים של טראמפ יחזרו בארונות מתים, והם צריכים לדעת את זה. המטרה של סולימאני הייתה גירוש האמריקנים מהאזור - וזה מה שיקרה בסוף". לטענתו, "האמריקנים בסוף יתייאשו, אנחנו לא צריכים להיכנס למלחמה בגלל הישראלים. אני מבטיח לכם - האמריקנים ייצאו מהאזור שלנו, אם ירצו או לא ירצו, כשהם מושפלים. לא יעזור להם כלום".

הפגנות נגד ישראל וארה"ב ברחבי טהרן בעקבות החיסול | צילום: מג'די פתחי, TPS

אסמעיל קאאני, סגנו של סולימאני שקודם למפקד כוח קודס

ובצל החרפת האיומים מצד אירן ושלחותיה, גם ארה"ב הקשיחה עמדות. מזכיר המדינה מייק פומפאו עמד על כך שהחיסול הייתה פעולה מבצעית מוצלחת: "ההערכה המודיעינית לגבי מיקומו של סולימאני הייתה ברורה, והעולם בטוח יותר עכשיו, בוודאות. ארה"ב תגיב בצעדים מידתיים כנגד דרג מקבלי ההחלטות שמחפשים לתקוף מטרות אמריקניות, ואין לי ספק שההנהגה האירנית קיבלה את המסר בצורה ברורה. יש לנו את הסמכות המלאה לעשות את מה שעשינו", המשיך פומפאו. "ממשל טראמפ ימשיך לעדכן את הקונגרס בהתפתחויות במזרח התיכון".